CELEX: 32021D1111(01)
Language: fi
Date: 2021-10-27 00:00:00
Title: Komission päätös, annettu 27 päivänä lokakuuta 2021, EU:n vammaisfoorumiksi kutsuttavan asiantuntijaryhmän perustamisesta 2021/C 457 I/01

11.11.2021   
               
               
                  FI
               
               
                  Euroopan unionin virallinen lehti
               
               
                  CI 457/1
               
            
         KOMISSION PÄÄTÖS,
         annettu 27 päivänä lokakuuta 2021,
         EU:n vammaisfoorumiksi kutsuttavan asiantuntijaryhmän perustamisesta
         (2021/C 457 I/01)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan unionin toiminnasta tehdyn sopimuksen 10 artiklan mukaisesti unioni pyrkii politiikkojensa ja toimiensa määrittelyssä ja toteuttamisessa torjumaan kaiken syrjinnän, muun muassa vammaisuuteen perustuvan. Sopimuksen 19 artiklassa todetaan, että neuvosto voi perussopimuksissa unionille uskotun toimivallan rajoissa yksimielisesti erityisessä lainsäätämisjärjestyksessä ja Euroopan parlamentin hyväksynnän saatuaan toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi.
                  
               
                     (2)
                  
                  
                     Vammaisten henkilöiden oikeuksia koskeva Yhdistyneiden kansakuntien yleissopimus, jäljempänä ”yleissopimus” (1), tuli unionin osalta voimaan 23 päivänä tammikuuta 2011, ja se sitoo unionin toimielimiä ja sen jäsenvaltioita niiden toimivallan puitteissa.
                  
               
                     (3)
                  
                  
                     Komission tiedonannon Tasa-arvon unioni: Vammaisten henkilöiden oikeuksia koskeva strategia 2021–2030 (2) mukaisesti komissio tarvitsee asiantuntijoista koostuvan, EU:n vammaisfoorumiksi kutsuttavan neuvoa-antavan elimen asiantuntemusta.
                  
               
                     (4)
                  
                  
                     Tämän vuoksi on tarpeen perustaa vammaisten asioita käsittelevä asiantuntijaryhmä ja määritellä sen tehtävät ja kokoonpano komission päätöksen C(2016) 3301 (3), jäljempänä ”horisontaaliset säännöt”, mukaisesti.
                  
               
                     (5)
                  
                  
                     EU:n vammaisfoorumin tehtävänä on auttaa komissiota ja jäsenvaltioita tekemään yhteistyötä vammaisten henkilöiden oikeuksia koskevan strategian ja yleissopimuksen täytäntöönpanossa kunnioittaen samalla täysin jäsenvaltioiden toimivaltaa. Tarkoituksena on, että vammaisfoorumin puitteissa voidaan keskustella vammaisuuteen liittyvästä toimintapoliittisesta kehityksestä ja esimerkiksi vaihtaa hyviä käytäntöjä sekä ottaa huomioon vammaisuuden monimuotoisuus.
                  
               
                     (6)
                  
                  
                     EU:n vammaisfoorumin olisi koostuttava yleissopimuksen täytäntöönpanoon liittyviä asioita käsittelevien kansallisten hallintojen vakiintuneiden yhteyspisteiden korkean tason edustajista. Vammaisia henkilöitä edustavien EU:n tason kansalaisyhteiskunnan järjestöjen asiantuntijoiden, muiden asiaankuuluvien kansalaisyhteiskunnan järjestöjen sekä vammaisille henkilöille tarkoitettujen palvelujen tarjoajien olisi myös voitava osallistua EU:n vammaisfoorumin työhön.
                  
               
                     (7)
                  
                  
                     Olisi vahvistettava säännöt, joita noudattaen EU:n vammaisfoorumin jäsenet saavat antaa tietoja.
                  
               
                     (8)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (4),
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan vammaiskysymyksiä käsittelevä asiantuntijaryhmä eli EU:n vammaisfoorumi, jäljempänä ”foorumi”.
         
         
            2 artikla
            Tehtävät (5)
            
            Foorumin tehtävänä on
            
                        (a)
                     
                     
                        tukea vammaisten henkilöiden oikeuksia koskevan strategian sekä kansallisten vammaisia koskevien strategioiden, suunnitelmien tai toimintapolitiikkojen täytäntöönpanoa;
                     
                  
                        (b)
                     
                     
                        helpottaa komission ja jäsenvaltioiden välistä yhteistyötä yleissopimuksen täytäntöönpanoon liittyvissä asioissa;
                     
                  
                        (c)
                     
                     
                        avustaa komissiota vammaisuuteen liittyvien poliittisten aloitteiden tai lainsäädäntöehdotusten valmistelussa;
                     
                  
                        (d)
                     
                     
                        vahvistaa komission, jäsenvaltioiden ja sidosryhmien välistä yhteistyötä ja koordinointia kysymyksissä, jotka liittyvät vammaisuutta koskevien unionin säädösten, ohjelmien ja toimintapolitiikkojen täytäntöönpanoon;
                     
                  
                        (e)
                     
                     
                        vaihtaa kokemuksia ja hyviä käytäntöjä vammaisuutta koskevissa asioissa.
                     
                  
         
            3 artikla
            Kuuleminen
            Komissio voi kuulla foorumia asioissa, jotka liittyvät vammaisten henkilöiden oikeuksia koskevan strategian ja yleissopimuksen täytäntöönpanoa koskevan unionin politiikan ja lainsäädännön kehittämiseen.
         
         
            4 artikla
            Jäsenet
            
               1.   Foorumin jäseniä ovat yleissopimuksen täytäntöönpanon yhteyspisteiksi nimetyt jäsenvaltioiden viranomaiset sekä vammaisia henkilöitä edustavat EU:n tason kansalaisjärjestöt, muut asiaankuuluvat kansalaisyhteiskunnan järjestöt sekä vammaisille henkilöille tarkoitettujen palvelujen tarjoajat.
            
            
               2.   Jäsenet nimeävät edustajansa (yksi korkean tason edustaja ja yksi varaedustaja) ja vastaavat siitä, että edustajien asiantuntemus on korkealla tasolla.
            
            
               3.   Sellaista jäsenjärjestöä, joka ei enää pysty osallistumaan tehokkaasti foorumin työhön, joka komission työllisyys-, sosiaali- ja osallisuusasioiden pääosaston (DG EMPL), jäljempänä ”EMPL-pääosasto”, mukaan ei täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai joka eroaa, ei enää kutsuta työryhmän kokouksiin, ja se voidaan korvata jäljellä olevan toimikautensa ajaksi toisella järjestöllä.
            
         
         
            5 artikla
            Foorumin jäsenten valintamenettely
            
               1.   Jäsenvaltioiden viranomaiset nimitetään suoralla kutsulla.
            
            
               2.   Edellä 4 artiklan 1 kohdassa tarkoitettujen foorumin jäsenjärjestöjen valinta suoritetaan julkisella hakuilmoituksella, joka julkaistaan komission asiantuntijaryhmien ja muiden vastaavanlaisten elinten rekisterissä, jäljempänä ”asiantuntijaryhmien rekisteri”. Hakuilmoitus voidaan lisäksi julkaista muilla keinoin, kuten erityisellä verkkosivustolla (6). Hakuilmoituksessa on selvästi ilmoitettava valintaperusteet, mukaan luettuina vaadittava asiantuntemus ja suoritettavassa työssä edustettavina olevat edut, sekä toimikauden kesto. Vähimmäismääräaika hakemusten jättämiselle on neljä viikkoa.
            
            
               3.   EMPL-pääosaston pääjohtaja nimittää jäsenjärjestöt sellaisten hakijoiden joukosta, joilla on pätevyyttä 2 artiklassa ja 3 artiklassa tarkoitetuilla aloilla ja jotka ovat vastanneet hakuilmoitukseen. Ne toimivat tehtävässään, kunnes niiden tilalle nimitetään toinen jäsen, tai toimikautensa päättymiseen asti. Sama järjestö voidaan nimittää uudelleen.
            
            
               4.   Jotta järjestöt voidaan nimittää jäseniksi, niiden on oltava rekisteröityjä avoimuusrekisteriin.
            
         
         
            6 artikla
            Puheenjohtaja
            Foorumin puheenjohtajana toimii EMPL-pääosaston edustaja.
         
         
            7 artikla
            Foorumin toiminta
            
               1.   Foorumi toimii EMPL-pääosaston pyynnöstä horisontaalisia sääntöjä (7) noudattaen.
            
            
               2.   Foorumin kokoukset pidetään pääsääntöisesti komission tiloissa tai verkossa.
            
            
               3.   Sihteeripalveluista huolehtii EMPL-pääosasto. Komission muiden osastojen virkamiehiä, joita asia koskee, voidaan kutsua osallistumaan foorumin ja sen alaryhmien kokouksiin.
            
            
               4.   Foorumi voi EMPL-pääosaston suostumuksella ja jäsentensä yksinkertaisella enemmistöllä päättää, että asian käsittely on julkinen.
            
            
               5.   Esityslistan kustakin kohdasta käyty keskustelu ja foorumin antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               6.   Foorumi antaa lausuntonsa, suosituksensa ja raporttinsa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä tai äänestämättä jättäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            8 artikla
            Alaryhmät
            
               1.   EMPL-pääosasto voi perustaa alaryhmiä tarkastelemaan erityisiä kysymyksiä EMPL-pääosaston määrittelemän toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat foorumille. Ne lakkautetaan heti, kun ne ovat täyttäneet toimeksiantonsa.
            
            
               2.   Ne alaryhmien jäsenet, jotka eivät ole foorumin jäseniä, valitaan julkisella hakuilmoituksella 5 artiklan ja horisontaalisten sääntöjen (8) mukaisesti.
            
         
         
            9 artikla
            Kutsutut asiantuntijat
            EMPL-pääosasto voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan foorumin tai sen alaryhmien työskentelyyn tapauskohtaisesti.
         
         
            10 artikla
            Tarkkailijat
            
               1.   Omissa nimissään toimiville yksityishenkilöille, kansalaisyhteiskunnan järjestöille ja julkisyhteisöille, jotka eivät ole jäsenvaltioiden viranomaisia ja jotka voivat olla myös ehdokasmaista sekä Islannista, Liechtensteinista ja Norjasta, voidaan myöntää tarkkailijan asema suoralla kutsulla horisontaalisia sääntöjä noudattaen.
            
            
               2.   Tarkkailijan aseman saaneet järjestöt tai julkisyhteisöt nimeävät edustajansa.
            
            
               3.   Puheenjohtaja voi sallia tarkkailijoiden ja niiden edustajien osallistumisen foorumin keskusteluihin ja asiantuntemuksensa jakamisen. Heillä ei kuitenkaan ole äänioikeutta eivätkä he osallistu foorumin tai sen alaryhmien antamien suositusten tai ohjeiden laatimiseen.
            
         
         
            11 artikla
            Työjärjestys
            Foorumi vahvistaa työjärjestyksensä jäsentensä yksinkertaisella enemmistöllä EMPL-pääosaston ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä (9) noudattaen.
         
         
            12 artikla
            Salassapitovelvollisuus ja turvallisuusluokiteltujen tietojen käsittely
            Foorumin jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuuksia, joita perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä EU:n turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (10) ja 2015/444 (11). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
         
         
            13 artikla
            Avoimuus (12)
            
            
               1.   Foorumi ja sen alaryhmät on rekisteröitävä asiantuntijaryhmien rekisteriin.
            
            
               2.   Asiantuntijaryhmärekisterissä julkaistaan foorumista ja sen alaryhmistä seuraavat tiedot:
               
                           —
                        
                        
                           jäsenvaltioiden viranomaisten nimet;
                        
                     
                           —
                        
                        
                           jäsenjärjestöjen nimet;
                        
                     
                           —
                        
                        
                           tarkkailijoiden nimet, mukaan lukien kolmansien maiden viranomaisten nimet.
                        
                     
            
               3.   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan asetuksen (EY) N:o 1049/2001 4 artiklassa määritellyllä tavalla. (13)
               
            
         
         
            14 artikla
            Kokouskulut
            
               1.   Foorumin ja sen alaryhmien toimintaan osallistuvat henkilöt eivät saa palkkiota tarjoamistaan palveluista.
            
            
               2.   Komissio korvaa foorumin ja sen alaryhmien toimintaan osallistuvien henkilöiden matka- ja oleskelukulut. Korvaus maksetaan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
            
         
         
            15 artikla
            Sovellettavuus
            Tätä päätöstä sovelletaan 31 päivään joulukuuta 2030.
         
         
            Tehty Brysselissä 27 päivänä lokakuuta 2021
            
               
                  Komission puolesta
               
               Helena DALLI
               
                  Komission jäsen
               
            
         
         
            (1)  EUVL L 23, 27.1.2010, s. 35.
         
            (2)  COM(2021) 101 lopullinen.
         
            (3)  Komission päätös C(2016) 3301 annettu 30 päivänä toukokuuta 2016 komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (5)  Luetteloa voidaan tarvittaessa mukauttaa horisontaalisten sääntöjen mukaisesti.
         
            (6)  https://ec.europa.eu/social/main.jsp?catId=1137&langId=fi
         
            (7)  Ks. horisontaalisten sääntöjen 13 artiklan 1 kohta.
         
            (8)  Ks. horisontaalisten sääntöjen 10 artikla ja 14 artiklan 2 kohta.
         
            (9)  Ks. horisontaalisten sääntöjen 17 artikla.
         
            (10)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (11)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (12)  Jos henkilö ei halua nimeään julkistettavan, hän voi pyytää asiasta vastaavalta pääosastolta poikkeusta julkistamista koskevista säännöistä. Poikkeus on myönnettävä, jos se on perusteltua henkilön erityiseen tilanteeseen liittyvistä pakottavista ja perustelluista syistä, erityisesti jos asiantuntijoiden nimen ilmaiseminen voisi vaarantaa heidän turvallisuutensa tai koskemattomuutensa.
         
            (13)  Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämää ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.